Obec Zlatníky
956 37 Zlatníky č. 42

Smernica č. 1/2019
o postupe pri podávaní, preverovaní
a evidovaní podnetov oznamovateľov
protispoločenskej činnosti

Čl. 1
Úvodné ustanovenia

1.	Tento predpis upravuje:
a)	postup pri podávaní, preverovaní oznámení a oboznamovaní s výsledkom preverenia,
b)	podrobnosti o oprávneniach zodpovednej osoby,
c)	podrobnosti o spracúvaní osobných údajov,
d)	podrobnosti o zachovaní mlčanlivosti o totožnosti oznamovateľa,
e)	evidovanie podaných oznámení.

Čl. 2
Základné pojmy

1.	Orgánom verejnej moci je Obec Zlatníky, 956 37 Zlatníky č. 42, IČO: 00311367.
2.	Oznámením sa rozumie uvedenie skutočností, o ktorých sa fyzická osoba dozvedela v súvislosti s výkonom svojho zamestnania, povolania, postavenia alebo funkcie, alebo v súvislosti s činnosťou vo verejnom záujme a ktoré sa týkajú protispoločenskej činnosti.
3.	Závažnou protispoločenskou činnosťou je:
a)	trestný čin poškodzovania finančných záujmov Európskej únie podľa § 261 až 263 Trestného zákona, trestný čin machinácií pri verejnom obstarávaní a verejnej dražbe podľa § 266 až § 268 Trestného zákona, trestné činy verejných činiteľov podľa § 326 až § 327a Trestného zákona alebo trestné činy korupcie podľa § 328 až § 336b Trestného zákona,
b)	trestný čin, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou tri roky,
c)	správny delikt, za ktorý možno uložiť pokutu s hornou hranicou určenou výpočtom, alebo
d)	správny delikt, za ktorý možno uložiť pokutu s hornou hranicou vo výške najmenej 30 000 eur.
4.	Inou protispoločenskou činnosťou je napr. kolízia záujmov, neetické konanie, uprednostňovanie osobného záujmu a pod.
Ale aj rôzne situácie, kedy má zamestnanec obavy, že určitá prax alebo konanie v spoločnosti má nepriaznivý vplyv na klientov, dodávateľov, zamestnancov alebo verejný záujem.
5.	Oznamovateľ je fyzická osoba, ktorá v dobrej viere urobila oznámenie voči zamestnávateľovi.
6.	Zodpovednou osobou je: Mgr. Ivan Antal, hlavný kontrolór obce.

Čl. 3
Podávanie oznámení

1.	Oznámenie možno podať:
a)	písomne,
b)	ústne do zápisnice,
c)	elektronickou poštou 
2.	Písomné oznámenie sa podáva zodpovednej osobe alebo do podateľne orgánu verejnej moci, ktorá je povinná doručené oznámenie bezodkladne odovzdať zodpovednej osobe. 
3.	Písomné oznámenie sa podáva na adresu:
Hlavný kontrolór obce Zlatníky
Obec Zlatníky
956 37 Zlatníky č. 42.
4.	Písomné oznámenie sa podáva v uzatvorenej obálke s označením „Neotvárať – do rúk hlavného kontrolóra“.
5.	Podanie oznámenia ústnou formou do zápisnice (podľa vzoru v prílohe č. 1) možno uskutočniť u zodpovednej osoby.
6.	Podanie oznámenia elektronickou formou je možné uskutočniť na adresu zodpovednej osoby: antalivan.hk@gmail.com. Oznámenia prijaté elektronickou poštou, ktoré prijala osoba odlišná od zodpovednej osoby, je táto osoba povinná bezodkladne postúpiť na vybavenie zodpovednej osobe.

Čl. 4
Preverovanie oznámení a oprávnenie zodpovednej osoby pri preverovaní oznámení

1.	Na preverovanie oznámení je príslušná zodpovedná osoba orgánu verejnej moci.
2.	Pri prešetrovaní oznámení sa vychádza z obsahu oznámenia, bez ohľadu na jeho označenie.
3.	Ak z obsahu podania vyplýva, že oznámením je iba časť tohto podania, podľa tohto predpisu sa prešetrí len príslušná časť podania. Zvyšné časti podania sa vybavia podľa režimu, pod ktorý spadajú (napr. sťažnosť podľa zákona č. 9/2010 Z. z. o sťažnostiach alebo sťažnosť podľa § 13 ods. 5 zákona č. 311/2001 Z. z. Zákonníka práce v znení neskorších predpisov).
4.	Pokiaľ z obsahu podania vyplýva, že nejde o oznámenie podľa tohto predpisu, ale na vybavenie podania je príslušný iný orgán, zodpovedná osoba podanie bezodkladne postúpi tomuto orgánu. O tejto skutočnosti bezodkladne informuje oznamovateľa.
5.	Zodpovedná osoba je povinná preveriť oznámenie najneskôr do 90 kalendárnych dní od jeho prijatia.
6.	V odôvodnených prípadoch môže zodpovedná osoba lehotu uvedenú v predchádzajúcom odseku predĺžiť, a to najviac o ďalších 30 dní. O tejto skutočnosti, ako aj o dôvodoch predĺženia lehoty je povinná bezodkladne informovať oznamovateľa. Informáciu podľa predchádzajúcej vety zodpovedná osoba oznamovateľovi oznámi listom podľa vzoru uvedeného v prílohe č. 2.
7.	Z preverovania oznámenia je zodpovedná osoba vylúčená v nasledujúcich prípadoch:
a)	ak oznámenie smeruje priamo voči zodpovednej osobe alebo
b)	ak vzhľadom na skutočnosti uvádzané v oznámení alebo vzhľadom na okolnosti prípadu možno mať pochybnosti o nezaujatosti zodpovednej osoby vzhľadom na pomer zodpovednej osoby k preverovanej veci, k oznamovateľovi alebo k iným dotknutým stranám, ktorých sa oznámenie tiež priamo alebo nepriamo dotýka.
V takom prípade štatutárny zástupca orgánu verejnej moci určí inú zodpovednú osobu na preverenie daného oznámenia.
8.	V prípade potreby doplnenia alebo spresnenia údajov uvedených v oznámení zodpovedná osoba bez zbytočného odkladu vyzve oznamovateľa na jeho doplnenie alebo spresnenie s určením lehoty na uskutočnenie tohto úkonu.
9.	Pokiaľ oznámenie smeruje voči konkrétnemu zamestnancovi (ďalej len „označený zamestnanec“) alebo štatutárnemu zástupcovi orgánu verejnej moci (ďalej len „štatutárny zástupca“), zodpovedná osoba bez zbytočného odkladu oboznámi označeného zamestnanca alebo štatutárneho zástupcu s obsahom oznámenia a umožní mu vyjadriť sa k nemu, ako aj predložiť doklady, písomnosti či iné informácie potrebné na spoľahlivé preverenie veci. Pri oboznámení zamestnanca alebo štatutárneho zástupcu s obsahom oznámenia dodržiava zodpovedná osoba povinnosť uvedenú v článku 5 tohto predpisu.
10.	Zodpovedná osoba je oprávnená v potrebnom rozsahu písomne vyzvať oznamovateľa, ako aj orgán verejnej moci, označeného zamestnanca či štatutárneho zástupcu na spoluprácu pri preverovaní oznámenia spolu s určením primeranej lehoty na poskytnutie súčinnosti.
11.	O výsledku preverenia oznámenia spíše zodpovedná osoba písomný záznam, v ktorom zhrnie skutočnosti, ktoré uvádza oznamovateľ, a zároveň sa vyjadrí ku každej skutočnosti, a to z hľadiska preverenia pravdivosti tvrdených skutočností a z hľadiska posúdenia ich právnej relevancie vo vzťahu k možnému naplneniu prvku protiprávnosti.
12.	Pred vyhotovením záznamu o výsledku preverenia oznámenia zodpovedná osoba umožní podávateľovi oznámenia vyjadriť sa k zisteným záverom. Pokiaľ oznamovateľ uvedie nové skutočnosti alebo so zistenými závermi nesúhlasí, zodpovedná osoba sa musí s týmito skutočnosťami a nesúhlasnými námietkami vyrovnať v písomnom zázname o výsledku preverenia oznámenia s uvedením, či sú tieto skutočnosti a námietky opodstatnené.
13.	Podanie oznámenia sa nesmie stať podnetom ani dôvodom na vyvodzovanie dôsledkov, ktoré by oznamovateľovi spôsobili akúkoľvek ujmu.

Čl. 5
Zachovávanie mlčanlivosti o totožnosti oznamovateľa

1.	Pri preverovaní oznámenia sa používa jeho odpis alebo, ak je to možné, jeho kópia, bez uvedenia údajov, ktoré by identifikovali oznamovateľa. Každý, komu je totožnosť oznamovateľa známa, je povinný o nej zachovať mlčanlivosť.
2.	Ak predmet oznámenia neumožňuje jeho prešetrenie bez uvedenia niektorého z údajov o osobe oznamovateľa, zodpovedná osoba o tom oznamovateľa bezodkladne upovedomí.

Čl. 6
Oboznamovanie oznamovateľa s výsledkom preverenia jeho oznámenia

1.	Zodpovedná osoba preverovanie oznámenia odloží, ak:
a)	ide o opakované oznámenie – oznámenie toho istého oznamovateľa podané opakovane v tej istej veci, ak v ňom oznamovateľ neuvádza nové skutočnosti,
b)	oznamovateľ neposkytol zodpovednej osobe súčinnosť alebo ak súčinnosť neposkytol v lehote podľa článku 5 ods. 10 tohto predpisu a bez poskytnutia súčinnosti nie je možné oznámenie preveriť,
c)	oznamovateľ zomrel a bez poskytnutia jeho súčinnosti nie je možné oznámenie preveriť,
d)	došlo k skončeniu pracovnoprávneho vzťahu s oznamovateľom a bez poskytnutia jeho súčinnosti nie je možné oznámenie preveriť,
e)	oznamovateľ vezme oznámenie späť a z iných okolností nič nenasvedčuje tomu, že by späť vzaté oznámenie mohlo nasvedčovať protispoločenské konanie.
2.	O odložení oznámenia a dôvodoch jeho odloženia podľa písm. a), b) a e) ods. 1 tohto článku zodpovedná osoba písomne upovedomí oznamovateľa.
3.	Výsledok preverenia oznámenia vo forme písomného záznamu je zodpovedná osoba povinná zaslať oznamovateľovi najneskôr do 10 dní od jeho preverenia (alebo odloženia).
4.	Pokiaľ výsledok preverenia oznámenia naznačuje, že došlo k spáchaniu trestného činu, zodpovedná osoba je túto skutočnosť povinná oznámiť orgánom činným v trestnom konaní a oznamovateľovi podľa ods. 3 tohto článku.
5.	Pokiaľ výsledok preverenia oznámenia naznačuje, že došlo k spáchaniu správneho deliktu, zodpovedná osoba je túto skutočnosť povinná oznámiť orgánom činným v trestnom konaní a oznamovateľovi podľa ods. 3 tohto článku.

Čl. 7
Evidovanie oznámení

1.	Zodpovedná osoba je povinná viesť evidenciu oznámení podľa vzoru uvedeného v prílohe č. 3, v ktorej zaznamenáva nasledujúce údaje:
a)	dátum doručenia oznámenia,
b)	meno, priezvisko a pobyt oznamovateľa,
c)	predmet oznámenia,
d)	výsledok preverenia oznámenia,
e)	dátum skončenia preverenia oznámenia.
2.	Každé novoprijaté oznámenie je zodpovedná osoba povinná bezodkladne zaevidovať v evidencii oznámení pod číslom oznámenia, ktoré pozostáva z poradového čísla jeho doručenia a roku doručenia.
3.	Orgán verejnej moci je povinný údaje uvedené v odseku 1 uchovávať v evidencii oznámení tri roky odo dňa doručenia oznámenia.

Čl. 8
Spracúvanie osobných údajov uvedených v oznámení

1.	Na účely vedenia evidencie oznámení je orgán verejnej moci oprávnený spracúvať osobné údaje uvedené v oznámení najmä v rozsahu:
a)	titul, meno, priezvisko, adresa pobytu oznamovateľa,
b)	údaje o osobe/osobách, voči ktorým oznámenie smeruje,
c)	údaje osôb, ktoré boli prizvané na preverovanie oznámenia,
d)	údaje osôb, ktoré sa na preverovaní oznámenia zúčastnili (na preverení pracovali).
2.	Ďalej je orgán verejnej moci oprávnený bez súhlasu dotknutej fyzickej osoby spracúvať osobné údaje:
a)	ktoré už boli zverejnené v súlade s platnou legislatívou a prevádzkovateľ ich náležite označil ako zverejnené,
b)	ktorých spracúvanie je nevyhnutné na ochranu práv a právom chránených záujmov prevádzkovateľa, najmä osobné údaje spracúvané v rámci ochrany majetku, finančných alebo iných záujmov prevádzkovateľa a osobné údaje spracúvané na zabezpečenie bezpečnosti prevádzkovateľa; to však neplatí, ak pri takomto spracúvaní osobných údajov prevažujú základné práva a slobody dotknutej osoby, ktoré podliehajú ochrane podľa platnej legislatívy.
3.	Pri oboznamovaní s obsahom oznámenia je zodpovedná osoba povinná dbať na zachovanie mlčanlivosti o totožnosti oznamovateľa a na ochranu osobných údajov podľa platnej legislatívy.
4.	Ochranu osobných údajov, ktoré sa spracúvajú pri preverovaní, vybavovaní, evidencii oznámení, upravujú interné predpisy orgánu verejnej moci týkajúce sa agendy ochrany osobných údajov.

Čl. 9
Záverečné ustanovenia

1.	Tento predpis nadobúda účinnosť dňom 01. 12. 2019.
2.	Tento predpis je záväzný pre všetkých zamestnancov orgánu verejnej moci a jeho štatutárneho zástupcu.

V Zlatníkoch dňa 18. 11. 2019					Ing. Erik Števula		
									    starosta obce

Obec  Zlatníky
956 37 Zlatníky č. 42
IČO: 00311367	SMERNICA Č. 1/2019 O POSTUPE PRI PODÁVANÍ, PREVEROVANÍ A EVIDOVANÍ OZNÁMENÍ PROTISPOLOČNSKEJ ČINNOSTI	Príloha č. 1
Vzor zápisnice o prijatí oznámenia podľa čl. 3, bodu 1. smernice	

ZÁPISNICA O PRIJATÍ OZNÁMENIA

Oznámenie prijaté dňa:
	
Spôsob podania oznámenia:	

Údaje o oznamovateľovi:
		
Neanonymné oznámenie:
	Anonymné oznámenie:	
Titul, meno, priezvisko:
	
Adresa pobytu:

Predmet oznámenia:

	

Počet príloh / dokumentov odovzdaných oznamovateľom:

	Zápisnicu spísal:	

Obec  Zlatníky
956 37 Zlatníky č. 42
IČO: 00311367	SMERNICA Č. 1/2019 O POSTUPE PRI PODÁVANÍ, PREVEROVANÍ A EVIDOVANÍ OZNÁMENÍ PROTISPOLOČNSKEJ ČINNOSTI	Príloha č. 2
Vzor oznámenia o predĺžení lehoty preverenia oznámenia podľa čl. 4, bodu 6. smernice	

Adresát – meno, priezvisko
Adresa bydliska
V ______________________ dňa _____________

VEC: Oznámenie o predĺžení lehoty na vybavenie oznámenia
Dňa _____________ nám bolo doručené Vaše oznámenie podľa zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon č. 54/2019 Z. z.“) vo veci:
_______________________________________________________________
Predmetné oznámenie nie je možné vybaviť v zákonom stanovenej lehote 90 dní odo dňa prijatia oznámenia, a to z týchto závažných dôvodov:
_______________________________________________________________
V súlade s § 10 ods. 5 zákona č. 54/2019 Z. z. Vám

o z n a m u j e m e,

že z vyššie uvedených závažných dôvodov predlžujeme lehotu na vybavenie Vášho oznámenia o ______ dní.

S pozdravom
	__________________________
		       starosta
		    Obec Zlatníky

Obec  Zlatníky
956 37 Zlatníky č. 42
IČO: 00311367	SMERNICA Č. 1/2019 O POSTUPE PRI PODÁVANÍ, PREVEROVANÍ A EVIDOVANÍ OZNÁMENÍ PROTISPOLOČNSKEJ ČINNOSTI	Príloha č. 3
Vzor zápisnice o prijatí oznámenia podľa čl. 
7, bodu 1 smernice	

EVIDENČNÝ LIST O PRIJATOM OZNÁMENÍ č. .........../.............
Oznámenie prijaté dňa:
	Spôsob podania oznámenia:	
Výzva na doplnenie oznámenia zaslaná dňa:
	Lehota na doplnenie oznámenia dňa:	
Oznámenie doplnené dňa: 

Údaje o oznamovateľovi:
		
Neanonymné oznámenie:
	Anonymné oznámenie:
	
Titul, meno, priezvisko:
	
Adresa pobytu:

Predmet oznámenia:

	

Výsledok preverenia oznámenia:

	
Dátum skončenia preverenia oznámenia:

	Evidenčný list spísal: